22.

Go sonrach, is féidir achoimre a dhéanamh ar na príomhathruithe i gcomparáid leis an mbuntogra ón gCoimisiún Eorpach mar a leanas: a) leathnaíodh liosta na sainmhínithe in Airteagal 2, agus roinnt sainmhínithe nua á gcur leis (e.g. “mótarcharbhán”, “veain”, “feithicil atá saor ó astaíochtaí”) agus roinnt eile á ndéanamh níos soiléire nó níos sonraí (e.g. “feithicil tromshaothair”, “feithicil saothair éadroim”, “socrú dola nó muirearaithe arna leasú go substaintiúil”); b) Rinneadh athbhreithniú ar Airteagal 7, an fhoráil lárnach lena sainmhínítear prionsabail ghinearálta an mhuirearaithe, ionas go bhféadfar: — muirir a ghearradh ar fheithiclí - bídís ina bhfeithiclí saothair éadroim nó tromshaothair nó ina gcineálacha feithiclí laistigh de na catagóirí sin - go neamhspleách ar a chéile. Mar sin féin, i gcás ina ngearrtar muirir ar ghluaisteáin paisinéirí, ní mór feithiclí tráchtála éadroma a mhuirearú freisin ar leibhéal atá comhionann nó níos airde; — Féadfaidh na Ballstáit a chinneadh status quo na gconarthaí lamháltais atá ann cheana a choimeád, agus gan na rialacha nua maidir le muirir a chur i bhfeidhm go dtí go ndéanfar an conradh a athnuachan nó an socrú dola nó muirearaithe a leasú go suntasach; — Is féidir leis na Ballstáit foráil a dhéanamh maidir le dolaí laghdaithe nó muirir laghdaithe ar úsáideoirí nó díolúintí ón oibleagáid dolaí nó muirir ar úsáideoirí a íoc i gcásanna sonracha (e.g. i gcás feithiclí astaíochtaí nialasacha ag a bhfuil mais uasta ualaithe atá incheadaithe go teicniúil suas le 4.25 tonna); — cuirfear deireadh de réir a chéile le muirir ar úsáideoirí le haghaidh feithiclí tromshaothair ar chroíghréasán TEN-T laistigh d’ocht mbliana ó theacht i bhfeidhm na treorach. Mar sin féin, is féidir le Ballstáit a chuireann córas comhchoiteann muirear ar úsáideoirí i bhfeidhm (e.g. “Conradh Eoraifínéad”) 2 bhliain sa bhreis a ghlacadh chun an córas sin a oiriúnú nó chun scor de. De mhaolú ar an bprionsabal ginearálta go gcuirfí deireadh le muirir de réir a chéile, ceadaítear díolúintí i gcásanna a bhfuil údar cuí leo, tar éis fógra a thabhairt don Choimisiún faoin scéim; — tá dhá chlásal athbhreithnithe san Airteagal (in éineacht le hAirteagal 7a) anois lena gceadaítear don Choimisiún measúnú a dhéanamh ar chur chun feidhme agus ar éifeachtacht na treorach maidir le muirir a ghearradh ar fheithiclí saothair éadroim chomh maith lena indéanta atá sé, ar bhonn teicniúil agus dlíthiúil idirdhealú a dhéanamh idir an chóir a chuirtear ar fheithiclí tráchtála éadroma. c) le foráil nua, Airteagal 7aa, leagtar síos anois an “córas muirearaithe comhcheangailte” mar a thugtar air. Foráiltear leis an Airteagal seo go bhféadfaidh na Ballstáit a chuireann dolaí i bhfeidhm ar a gcroíghréasán TEN-T nó ar chuid de roimh dháta theacht i bhfeidhm na treorach, córas muirearaithe comhcheangailte a bhunú le haghaidh na bhfeithiclí tromshaothair uile nó le haghaidh cineálacha áirithe feithiclí tromshaothair. Laistigh den chóras sin, ní mór na muirir ar úsáideoirí a athrú de réir astaíochtaí CO2 na feithicle agus de réir aicme astaíochta Euro na feithicle; d) rinneadh coigeartuithe beaga in Airteagal 7a ar chomhréireacht na muirear ar úsáideoirí i gcás gluaisteáin paisinéirí. Ina theannta sin, de réir na forála sin, ní mór úsáid an bhonneagair a chur ar fáil ar feadh lae, agus ar feadh seachtaine nó deich lá nó an dá thréimhse sin. Mar sin féin, féadfaidh na Ballstáit teorainn a chur leis an muirear úsáideora laethúil chun críoch idirthurais amháin. Má shocraíonn na Ballstáit muirir éagsúla le haghaidh feithiclí tráchtála éadroma agus le haghaidh gluaisteáin paisinéirí, beidh na rátaí muirir d’fheithiclí tráchtála éadroma níos airde ná na rátaí do ghluaisteáin paisinéirí; e) maidir le costais sheachtracha d’fheithiclí tromshaothair a inmheánú, fágann Airteagail 7ca agus 7cb go bhfuil sé éigeantach costais sheachtracha a mhuirearú anois ar thruailliú aeir, tar éis idirthréimhse 4 bliana, i gcás ina gcuirtear dolaí i bhfeidhm. Mar sin féin, beidh an rogha ag na Ballstáit gan an muirear costas seachtrach a chur i bhfeidhm le haghaidh truailliú aeir, i gcás iarmhairtí neamhbheartaithe a bhaineann le hatreorú tráchta, tar éis fógra a thabhairt don Choimisiún. Tá an muirearú éigeantach sin gan dochar do rogha na mBallstát muirear costas seachtrach a chur i bhfeidhm ar aon nós maidir le hastaíochtaí CO2. Mar sin féin, beidh cead ag an gCoimisiún meastóireacht a dhéanamh ar chur chun feidhme agus éifeachtacht muirearú costas seachtrach le haghaidh astaíochtaí CO2; f) maidir le muirearú roghnach: — leagtar síos anois in Airteagal 7da go bhfuil an t-ioncam a ghintear ó mhuirir brú tráchta (roghnacha), nó a gcoibhéis i luach airgeadais an ioncaim sin, le húsáid chun aghaidh a thabhairt ar fhadhb an bhrú tráchta nó chun iompar inbhuanaithe agus an tsoghluaisteacht i gcoitinne a fhorbairt. I gcás ina leithdháiltear ioncam den sórt sin ar an mbuiséad ginearálta, measfar go mbeidh an oibleagáid comhlíonta ag na Ballstáit, má chuireann siad beartais tacaíochta airgeadais chun feidhme chun aghaidh a thabhairt ar fhadhb an bhrú tráchta nó chun iompar inbhuanaithe agus an tsoghluaisteacht i gcoitinne a fhorbairt arb ionann a luach agus an t-ioncam a ghintear ó mhuirir brú tráchta; agus — le hAirteagal 7f, leagtar síos anois, má chinneann dhá Bhallstát nó níos mó uasmharcáil a chur i bhfeidhm sa chonair chéanna, go bhféadfaidh an uasmharcáil dul thar 25 % (ach ní 50 %), i gcás ina gcomhaontaíonn na Ballstáit go léir atá mar chuid den chonair sin agus atá mar chomharsa ag na Ballstáit ar ina gcríoch a bhfuil an chuid den chonair ina gcuirfear an uasmharcáil i bhfeidhm, agus sa chás sin amháin; g) maidir le héagsúlachtaí atá bunaithe ar astaíochtaí CO2 agus ar fheidhmíocht chomhshaoil na bhfeithiclí: — le foráil nua, Airteagal 7ga, tugtar isteach CO2 i liosta na gcostas inmhuirearaithe, i gcomhréir le cuspóirí aeráide. Ceanglaítear ar na Ballstáit leis an bhforáil sin bonneagar agus muirir ar úsáideoirí le haghaidh feithiclí tromshaothair a athrú bunaithe ar astaíochtaí CO2. I dtús báire, níor cheart feidhm a bheith ag an scéim ach amháin maidir leis na trucailí is mó, ach dhéanfaí í a leathnú de réir a chéile chun cineálacha eile feithiclí tromshaothair a chuimsiú agus dhéanfaí í a chur in oiriúint go rialta don dul chun cinn teicneolaíoch. Chomh maith leis sin, beidh na Ballstáit in ann cóir fhabhrach a thabhairt d’fheithiclí astaíochtaí nialasacha, chun ceannach feithiclí ar den aicme is fearr iad a spreagadh. Mar sin féin, áirítear san fhoráil nua coimircí chun cúiteamh dúbailte i gcás feithiclí hibrideacha agus forluí a d’fhéadfadh a bheith ann le hionstraimí eile praghsála carbóin a sheachaint; agus — le hAirteagal 7gb fágtar lánrogha anois ag na Ballstáit maidir le dolaí agus muirir ar úsáideoirí le haghaidh feithiclí saothair éadroim a dhifreáil de réir fheidhmíocht chomhshaoil na feithicle. Mar sin féin, ceanglaítear leis an bhforáil seo athrú éigeantach ar dholaí agus ráta bliantúil na muirear ar úsáideoirí le haghaidh veaineanna agus mionbhusanna, de réir fheidhmíocht chomhshaoil na feithicle, amhail ó 2026, i gcás ina gcuirtear dolaí nó muirir ar úsáideoirí i bhfeidhm agus nuair is indéanta go teicniúil; h) rinneadh coigeartuithe ar Airteagal 11, a mhéid a bhaineann leis an gcineál faisnéise a bheidh le cur ar fáil sa tuarascáil a cheanglaítear ar na Ballstáit a phoibliú i bhfoirm chomhiomlán agus a mhinice a fhoilseofar í (i.e. ní mór an tuarascáil a tharraingt suas faoi 3 bliana tar éis theacht i bhfeidhm na treorach agus gach 5 bliana ina dhiaidh sin); i) in Airteagal 4 den treoir leasaitheach leagtar síos tréimhse thrasuite dhá bhliain; agus j) rinneadh athbhreithniú ar na hiarscríbhinní a mhéid a bhaineann le huasmhéideanna muirear ar úsáideoirí, íoscheanglais agus luachanna tagartha na muirear costas seachtrach, íoscheanglais agus luachanna tagartha na muirear brú tráchta agus na gcritéar feidhmíochta astaíochtaí do thruailleáin d’fheithiclí saothair éadroim.